CELEX: 62019CJ0117
Language: da
Date: 2020-10-15
Title: Domstolens dom (Niende Afdeling) af 15. oktober 2020.#"Linas Agro“ AB mod Muitinės departamentas prie Lietuvos Respublikos finansų ministerijos.#Anmodning om præjudiciel afgørelse indgivet af Mokestinių ginčų komisija prie Lietuvos Respublikos vyriausybės.#Præjudiciel forelæggelse – toldunion – gennemførelsesforordning (EU) nr. 999/2014 – endelig antidumpingtold på indførsel af gødninger i fast form med indhold af ammoniumnitrat på over 80 vægtprocent – definition – forordning (EF) nr. 945/2005 – bestemmelse af indholdet af ammoniumnitrat – formodning for, at en vare, der har et nitrogenindhold på over 28 vægtprocent, har et indhold af ammoniumnitrat på over 80 vægtprocent.#Sag C-117/19.

DOMSTOLENS DOM (Niende Afdeling)
   15. oktober 2020 (
         *1
      )
   »Præjudiciel forelæggelse – toldunion – gennemførelsesforordning (EU) nr. 999/2014 – endelig antidumpingtold på indførsel af gødninger i fast form med indhold af ammoniumnitrat på over 80 vægtprocent – definition – forordning (EF) nr. 945/2005 – bestemmelse af indholdet af ammoniumnitrat – formodning for, at en vare, der har et nitrogenindhold på over 28 vægtprocent, har et indhold af ammoniumnitrat på over 80 vægtprocent«
   I sag C-117/19,
   angående en anmodning om præjudiciel afgørelse i henhold til artikel 267 TEUF, indgivet af Mokestinių ginčų komisija prie Lietuvos Respublikos Vyriausybės (skatte- og afgiftsankenævnet under Republikken Litauens regering) ved afgørelse af 8. februar 2019, indgået til Domstolen den 15. februar 2019, i sagen
   
      »Linas Agro« AB
   
   mod
   
      Muitinės departamentas prie Lietuvos Respublikos finansų ministerijos,
   
   har
   DOMSTOLEN (Niende Afdeling),
   sammensat af afdelingsformanden, N. Piçarra, og dommerne S. Rodin og K. Jürimäe (refererende dommer),
   generaladvokat: G. Pitruzzella,
   justitssekretær: A. Calot Escobar,
   på grundlag af den skriftlige forhandling,
   efter at der er afgivet indlæg af:
   
            –
         
         
            »Linas Agro« AB ved advokatai M. Juozaitis, E. Lenkauskas og V. Mitrauskas,
         
      
            –
         
         
            den litauiske regering ved K. Dieninis, G. Taluntytė og R. Butvydytė, som befuldmægtigede,
         
      
            –
         
         
            Europa-Kommissionen ved S.L. Kalėda og N. Kuplewatzky, som befuldmægtigede,
         
      og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
   afsagt følgende
   
      Dom
   
   
            1
         
         
            Anmodningen om præjudiciel afgørelse vedrører fortolkningen af Rådets forordning (EF) nr. 945/2005 af 21. juni 2005 om ændring af forordning (EF) nr. 658/2002 om indførelse af en endelig antidumpingtold på importen af ammoniumnitrat med oprindelse i Rusland og forordning (EF) nr. 132/2001 om indførelse af en endelig antidumpingtold på importen af ammoniumnitrat med oprindelse i bl.a. Ukraine efter en delvis fornyet undersøgelse i medfør af artikel 11, stk. 3, i forordning (EF) nr. 384/96 (EUT 2005, L 160, s. 1).
         
      
            2
         
         
            Anmodningen er blevet indgivet i forbindelse med en tvist mellem »Linas Agro« AB og Muitinės departamentas prie Lietuvos Respublikos finansų ministerijos (toldmyndighed under finansministeriet, Litauen) (herefter »den centrale afgifts- og skattemyndighed«) vedrørende betaling af endelig antidumpingtold på indførsel af ammoniumnitratgødninger.
         
      
      Retsforskrifter
   
   
      
         Grundforordningerne
      
   
   
            3
         
         
            Da de i hovedsagen omhandlede indførsler fandt sted i perioden fra den 1. januar 2016 til den 31. december 2017, var de successivt omfattet af Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT 2009, L 343, s. 51), og dernæst Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT 2016, L 176, s. 21) (herefter »grundforordningerne«). For så vidt som de relevante bestemmelser i disse forordninger imidlertid ikke har undergået væsentlige ændringer, er det kun de relevante bestemmelser i forordning 2016/1036, der vil blive gengivet.
         
      
            4
         
         
            Artikel 11 i forordning 2016/1036 med overskriften »Varighed, genoptagelse af undersøgelser og tilbagebetalinger« fastsætter følgende i stk. 1-3:
            »1.   En antidumpingforanstaltning forbliver kun i kraft så længe og i det omfang, det er nødvendigt for at modvirke dumping, som forvolder skade.
            2.   Endelige antidumpingforanstaltninger udløber fem år efter indførelsen heraf eller fem år efter datoen for afslutningen af den seneste genoptagelse af en undersøgelse, som omfattede både spørgsmålet om dumping og skade, medmindre det som led i en genoptagelse af en undersøgelse fastslås, at foranstaltningernes bortfald sandsynligvis vil medføre, at der fortsat eller igen vil finde dumping sted med deraf følgende skade. En undersøgelse genoptages ved foranstaltningernes udløb på Kommissionens initiativ eller på anmodning fremsat af eller på vegne af producenterne i Unionen, og foranstaltningerne forbliver i kraft, indtil resultatet af denne undersøgelse foreligger.
            En undersøgelse genoptages ved foranstaltningernes udløb, når anmodningen herom indeholder tilstrækkelige beviser for, at foranstaltningernes bortfald sandsynligvis vil medføre, at der fortsat eller igen vil finde dumping sted med deraf følgende skade. At der foreligger sandsynlighed herfor, kan f.eks. fremgå af beviser for, at der fortsat finder dumping sted og forvoldes skade, eller beviser for, at når de skadelige virkninger er afhjulpet, skyldes det helt eller delvis, at der foreligger foranstaltninger, eller beviser for, at omstændighederne for eksportørerne eller markedsvilkårene har en sådan karakter, at de giver anledning til at formode, at der vil finde yderligere skadevoldende dumping sted.
            Ved gennemførelsen af undersøgelser i henhold til dette stykke skal eksportørerne, importørerne, repræsentanterne for eksportlandet og producenterne i Unionen have lejlighed til at uddybe, afvise eller fremsætte bemærkninger til de spørgsmål, der er indeholdt i anmodningen om genoptagelse af en undersøgelse, og der skal drages konklusioner under behørig hensyntagen til alle relevante og behørigt dokumenterede beviser, der fremlægges vedrørende spørgsmålet om, hvorvidt foranstaltningernes bortfald indebærer sandsynlighed for, at der fortsat eller igen vil finde dumping sted med deraf følgende skade.
            En meddelelse om det forestående udløb af foranstaltningerne skal offentliggøres i Den Europæiske Unions Tidende på et passende tidspunkt inden for det sidste år, foranstaltningerne er i kraft, som defineret i dette stykke. Derefter skal Unionens producenter senest tre måneder før udgangen af femårsperioden indgive en anmodning om, at en undersøgelse genoptages i henhold til andet afsnit. Der offentliggøres også en meddelelse om foranstaltningernes faktiske bortfald i henhold til dette stykke.
            3.   Behovet for at opretholde foranstaltninger kan, når det anses for påkrævet, også tages op til genovervejelse på Kommissionens initiativ eller på anmodning fra en medlemsstat, eller, forudsat at der er forløbet en rimelig periode på mindst et år siden indførelsen af de endelige foranstaltninger, på anmodning af en eksportør eller importør eller producenterne i Unionen, når anmodningen indeholder tilstrækkelige beviser for, at der er behov for at genoptage en undersøgelse, mens foranstaltningerne er i kraft.
            En undersøgelse genoptages, mens foranstaltningerne er i kraft, når anmodningen herom indeholder tilstrækkelige beviser for, at det ikke længere er nødvendigt at opretholde foranstaltningerne for at modvirke dumping, og/eller at det ikke er sandsynligt, at der fortsat eller igen vil blive forvoldt skade, hvis de pågældende foranstaltninger ophæves eller ændres, eller at gældende foranstaltninger ikke er, eller ikke længere er, tilstrækkelige til at modvirke dumping, der forvolder skade.
            Ved gennemførelsen af undersøgelser i henhold til dette stykke kan Kommissionen bl.a. undersøge, om omstændighederne med hensyn til dumping og skade har ændret sig betydeligt, eller om gældende foranstaltninger giver de ønskede resultater for så vidt angår afhjælpning af den skade, der er konstateret i henhold til artikel 3. I den forbindelse tages der hensyn til alt relevant og behørigt dokumenteret bevismateriale ved den endelige afgørelse.«
         
      
            5
         
         
            Forordningens artikel 13 med overskriften »Omgåelse« bestemmer følgende i stk. 1, første til tredje afsnit:
            »Antidumpingtold, der er indført i henhold til denne forordning, kan udvides til også at gælde for indførsel fra tredjelande af samme vare, uanset om denne er let ændret, eller indførsel af samme vare i let ændret stand fra det land, der er omfattet af foranstaltninger, eller dele deraf, når gældende foranstaltninger omgås.
            Antidumpingtold, der ikke er højere end den restantidumpingtold, der er indført i henhold til artikel 9, stk. 5, kan udvides til også at gælde for indførsel fra selskaber, der nyder fordel af individuelle toldsatser, i de lande, der er omfattet af foranstaltninger, når de gældende foranstaltninger omgås.
            Omgåelse defineres som en ændring i mønstret for handelen mellem tredjelande og Unionen eller mellem individuelle selskaber i det land, der er omfattet af foranstaltninger, og Unionen, som skyldes praksis, forarbejdning eller bearbejdning, for hvilken der ikke foreligger nogen tilstrækkelig gyldig grund eller økonomiske begrundelse ud over indførelsen af tolden, og hvor der foreligger beviser for skade eller for, at toldens afhjælpende virkninger undergraves med hensyn til priserne på og/eller mængderne af samme vare, samt hvor der foreligger bevis for dumping i forhold til de tidligere fastslåede normale værdier for samme eller lignende varer, om fornødent i overensstemmelse med bestemmelserne i artikel 2.«
         
      
            6
         
         
            Artikel 14 i nævnte forordning 2016/1036, der har overskriften »Generelle bestemmelser«, fastsætter følgende i stk. 1, første afsnit, første punktum:
            »Både midlertidig og endelig antidumpingtold indføres ved forordning og opkræves af medlemsstaterne i den form og i overensstemmelse med den sats og de øvrige kriterier, der er fastsat i den forordning, hvorved tolden indføres.«
         
      
      
         Gennemførelsesforordning (EU) nr. 999/2014
      
   
   
            7
         
         
            1., 2. og 44.-48. betragtning til Kommissionens gennemførelsesforordning (EU) nr. 999/2014 af 23. september 2014 om indførelse af en endelig antidumpingtold på importen af ammoniumnitrat med oprindelse i Rusland efter en udløbsundersøgelse i henhold til artikel 11, stk. 2, i forordning nr. 1225/2009 (EUT 2014, L 280, s. 19) har følgende ordlyd:
            
                     »(1)
                  
                  
                     Ved [Rådets] forordning (EF) nr. 2022/95 [af 16. august 1995 om indførelse af en endelig antidumpingtold på importen af ammoniumnitrat med oprindelse i Rusland (EFT 1995, L 198, s. 1)] indførte Rådet en endelig antidumpingtold på importen af ammoniumnitrat, i øjeblikket henhørende under KN-kode 31023090 og 31024090, med oprindelse i Rusland. Efter en yderligere undersøgelse, som viste, at tolden var blevet overvæltet, blev foranstaltningerne ændret ved Rådets forordning (EF) nr. 663/98 [af 23. marts 1998 om ændring af forordning nr. 2022/95 (EFT 1998, L 93, s. 1)]. Efter en første udløbsundersøgelse og en første interimsundersøgelse i medfør af artikel 11, stk. 2 og 3, i [forordning nr. 1225/2009] indførte Rådet ved forordning (EF) nr. 658/2002 [af 15. april 2002 om indførelse af en endelig antidumpingtold på importen af ammoniumnitrat med oprindelse i Rusland (EFT 2002, L 102, s. 1)] en endelig antidumpingtold på 47,07 EUR pr. ton på importen af ammoniumnitrat henhørende under KN-kode 31023090 og 31024090 og med oprindelse i Rusland. Efterfølgende blev der i medfør af […] artikel 11, stk. 3, [i forordning nr. 1225/2009] gennemført en interimsundersøgelse af varedækningen og ved [forordning nr. 945/2005] indført en endelig antidumpingtold på mellem 41,42 EUR pr. ton og 47,07 EUR pr. ton på importen af gødninger i fast form med et indhold af ammoniumnitrat på over 80 vægtprocent, i øjeblikket henhørende under KN-kode 31023090, 31024090, ex31022900, ex31026000, ex31029000, ex31051000, ex31052010, ex31055100, ex31055900 og ex31059020, med oprindelse i Rusland.
                  
               
                     (2)
                  
                  
                     Efter en anden udløbsundersøgelse og en anden delvis interimsundersøgelse i medfør af […] artikel 11, stk. 2 og 3, [i forordning nr. 1225/2009] opretholdt Rådet ved forordning (EF) nr. 661/2008 [af 8. juli 2008 om indførelse af en endelig antidumpingtold på importen af ammoniumnitrat med oprindelse i Rusland efter en udløbsundersøgelse i henhold til artikel 11, stk. 2, og en delvis interimsundersøgelse i henhold til artikel 11, stk. 3, i forordning (EF) nr. 384/96 (EUT 2008, L 185, s. 1)] de gældende foranstaltninger. […]
                  
               […]
            
                     (44)
                  
                  
                     Den pågældende vare i denne undersøgelse er den samme som den, der er defineret i forordning […] nr. 661/2008, dvs. gødninger i fast form med et indhold af ammoniumnitrat på over 80 vægtprocent, i øjeblikket henhørende under KN-kode 31023090, 31024090, ex31022900, ex31026000, ex31029000, ex31051000, ex31052010, ex31055100, ex31055900 og ex31059020, og med oprindelse i Rusland (herefter benævnt »AN« eller »den pågældende vare«). […]
                  
               
                     (45)
                  
                  
                     Den vigtigste råvare i produktionen af AN er gas, der tegner sig for 70-80% af de samlede produktionsomkostninger. Formålet med udvidelsen af varedækningen i 2005 var også at dække det ammoniumnitrat, der blev tilsat næringsstofferne phosphor og/eller kalium, efter [at] det var blevet konstateret, at disse blandinger hovedsageligt havde samme grundlæggende fysiske og kemiske egenskaber og samme agronomiske egenskaber.
                  
               
                     (46)
                  
                  
                     Det bemærkes, at KN-kode 31023090 og 31024090 (henholdsvis »ammoniumnitrat, ikke i vandig opløsning« og »blandinger af ammoniumnitrat med calciumcarbonat eller andre uorganiske stoffer uden gødningsværdi, med indhold af nitrogen på over 28 vægtprocent«) kan indeholde AN anvendt til industriformål (som f.eks. fremstillingen af sprængstoffer) og AN anvendt til landbrugsformål. Begge typer har samme tekniske og kemiske egenskaber, kan nemt erstatte hinanden og anses som værende den pågældende vare.
                  
               
                     (47)
                  
                  
                     Efter fremlæggelsen af oplysninger påstod repræsentanterne for de russiske myndigheder, at udvidelsen af varedækningen i 2005 er uforenelig med [Verdenshandelsorganisationens (WTO)] antidumpingaftale, fordi der ikke var truffet nogen afgørelse i spørgsmålet om dumping, skade og årsagssammenhæng for så vidt angår de yderligere varer, der var omfattet af udvidelsen i 2005.
                  
               
                     (48)
                  
                  
                     Denne påstand er ubegrundet af de grunde, der er nævnt i [22.] betragtning […], og afvises derfor.«
                  
               
      
            8
         
         
            Det fremgår af denne gennemførelsesforordnings artikel 1, stk. 1, at »[d]er indføres en endelig antidumpingtold på importen af gødninger i fast form med indhold af ammoniumnitrat på over 80 vægtprocent, i øjeblikket henhørende under KN-kode […] ex31052010 […] og med oprindelse i Rusland«.
         
      
            9
         
         
            I medfør af gennemførelsesforordningens artikel 1, stk. 2, litra c), udgør den faste told (i euro pr. ton) for alle varer fremstillet af andre virksomheder end dem, der er omhandlet i artikel 1, stk. 2, litra a) og b) (Taric-tillægskode A999), 42,83 EUR pr. ton for gødninger i fast form med indhold af ammoniumnitrat på over 80 vægtprocent og indhold af phosphor bestemt som P2O5 og/eller indhold af kalium bestemt som K2O på 6 vægtprocent eller derover, men under 9 vægtprocent (KN-kode 31052010, Taric-kode 50).
         
      
      
         Forordning nr. 945/2005
      
   
   
            10
         
         
            4., 6., 7., 16., 20.-23., 28., 35. og 37. betragtning til forordning nr. 945/2005 er sålydende:
            
                     »(4)
                  
                  
                     Den 15. marts 2004 modtog Kommissionen en anmodning i medfør af artikel 11, stk. 3, i [Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT 1996, L 56, s. 1),] om en undersøgelse af rækkevidden af de eksisterende foranstaltninger med henblik på optagelse af nye produkttyper.
                  
               […]
            
                     (6)
                  
                  
                     I anmodningen henvises der til nye produkttyper, der defineres som ammoniumnitratgødning med nitrogenindhold (»N«) på over 28 vægtprocent[,] men ikke over 33 vægtprocent, som er tilsat eller iblandet eller bearbejdet med 5 vægtprocent eller derunder P2O5-ækvivalent (næringsstoffet phosphor, »P«) og/eller 5 vægtprocent eller derunder K2O-ækvivalent (næringsstoffet kalium, »K«). Disse produkter benævnes i det følgende »de i anmodningen nævnte nye produkttyper«.
                  
               
                     (7)
                  
                  
                     Det blev fremført, at de i anmodningen nævnte nye produkttyper i hovedsagen havde samme grundlæggende fysiske og kemiske egenskaber som den pågældende vare og blev afsat gennem samme salgskanaler til samme endelige forbrugere til samme formål. Det fremførtes i anmodningen endvidere, at de nye produkttyper ved import i Fællesskabet blev tariferet under følgende KN-koder: 31051000, 31052010, 31052090, 31055100, 31055900 og 31059091.
                  
               […]
            B. DEN PÅGÆLDENDE VARE I DE OPRINDELIGE FORORDNINGER
            
                     (16)
                  
                  
                     Den pågældende vare er ammoniumnitrat med oprindelse i Rusland og Ukraine henhørende under KN-kode 31023090 (ammoniumnitrat, ikke i vandig opløsning) og 31024090 (blandinger af ammoniumnitrat med calciumcarbonat eller andre uorganiske stoffer uden gødningsværdi, med indhold af N på over 28 vægtprocent). Ammoniumnitrat er et nitrogenholdigt gødningsstof i fast form, der er almindeligt anvendt i landbruget. Det fremstilles af ammoniak og salpetersyre og har et nitrogenindhold på over 28 vægtprocent i pilleform eller i granulatform.
                  
               […]
            C. RESULTATERNE AF UNDERSØGELSEN
            […]
            1. Kemiske og fysiske kendetegn ved og endeligt anvendelsesformål for den pågældende vare og de i anmodningen nævnte nye produkttyper
            
                     (20)
                  
                  
                     Den pågældende vare fremstilles af ammoniak (NH3) og salpetersyre (HNO3), som giver ammoniumnitrat (NH4NO3), i det følgende benævnt »AN«. N-indholdet i den pågældende vare er på over 28 vægtprocent (normalt mellem 33 og 34 vægtprocent). Forholdet mellem AN-indholdet og N-indholdet, som afhænger af elementernes atomvægt, er 2,86. Da den pågældende vare således indeholder over 28 vægtprocent N, indeholder den automatisk over 80 vægtprocent AN (normalt mellem 94 og 97 vægtprocent) […]. Som nævnt i [17.] betragtning […] indeholder den pågældende vare også marginale stoffer og/eller næringsstoffer, som tilsammen højst må udgøre 20 vægtprocent, idet mindst 80 vægtprocent af den pågældende vare består af AN.
                  
               
                     (21)
                  
                  
                     To grundlæggende træk kendetegner den kemiske sammensætning af den pågældende vare: N-indholdets udtryk og niveauet generelt af N- og AN-indholdet. N er bestemt som nitratnitrogen (nitrationer NO3-) og som ammoniumnitrogen (ammoniumioner NH4+) i forholdet 1:1. N-indholdet er altid på over 28 vægtprocent, og som vist ovenfor er AN-niveauet altid på over 80 vægtprocent.
                  
               
                     (22)
                  
                  
                     Hvad angår de i anmodningen nævnte nye produkttyper, blev det konstateret, at de også fremstilles af ammoniak og salpetersyre med et N-indhold på over 28 vægtprocent og dermed et AN-indhold på over 80 vægtprocent. Foruden AN kan der i disse nye produkttyper også være indarbejdet marginale stoffer og/eller næringsstoffer. I disse produkter er N også bestemt som nitratnitrogen og ammoniumnitrogen i forholdet ca. 1:1.
                  
               
                     (23)
                  
                  
                     De i anmodningen nævnte nye produkter har imidlertid undergået en ekstra proces med sigte på at tilsætte andre hovednæringsstoffer […] end N, dvs. P og/eller K, hvorved produktet bliver til en sammensat gødning […]. Denne sammensatte gødning kan fremstilles ved en kemisk proces eller ved blanding. Til trods for denne tilsætning af andre hovednæringsstoffer og uanset forarbejdningsformen (kemisk proces eller blanding) blev det konstateret, at denne proces ikke påvirkede nogen af de grundlæggende kemiske træk ved det deri indeholdte AN, som er bestemt ved N-indholdet og det samlede N- og AN-indhold på over henholdsvis 28 og 80 vægtprocent.
                  
               […]
            
                     (28)
                  
                  
                     Det blev derfor konkluderet, at fra et kemisk og et fysisk/agronomisk synspunkt kunne de nye produkttyper ikke sidestilles med den pågældende vare, fordi de indeholdt andre hovednæringsstoffer end N, nemlig P og/eller K. Den pågældende vare og de i anmodningen nævnte produkttyper var identiske, hvad angår AN-indholdet – så længe det var på over 80 vægtprocent – de marginale stoffer og næringsstoffer, som de måtte indeholde, samt deres grundlæggende endelige anvendelsesformål. AN-indholdet og de marginale stoffer og næringsstofferne i de i anmodningen nævnte nye produkttyper bør derfor også sidestilles med den pågældende vare.
                  
               […]
            3. Konklusioner
            
                     (35)
                  
                  
                     I lyset af ovenstående konkluderes det, at alle nye produkttyper bør sidestilles med den pågældende vare, men kun i relation til deres AN-indhold – så længe det overstiger 80 vægtprocent – sammen med marginale stoffer og næringsstoffer, men ikke hvad angår hovednæringsstofferne P og K. For kun at anvende de eksisterende foranstaltninger på den pågældende vare, som er indarbejdet i alle nye produkttyper, forekommer det derfor hensigtsmæssigt at anvende de eksisterende foranstaltninger proportionalt.
                  
               […]
            
                     (37)
                  
                  
                     Endelig konkluderes det, at beskrivelsen af den pågældende vare i den dispositive del af de oprindelige forordninger bør tydeliggøres: Udtrykket »ammoniumnitrat« bør erstattes med »gødninger i fast form med indhold af ammoniumnitrat på over 80 vægtprocent« for at tage hensyn til, at flere gødninger har et indhold af AN på over 80 vægtprocent og et indhold af N udtrykt som nitritnitrogen og ammoniumnitrogen på over 28 vægtprocent, og for at hindre sammenblanding af den pågældende vare med dens vigtigste komponent (AN).«
                  
               
      
            11
         
         
            20. betragtning til denne forordning indeholder følgende fodnote:
            »Atomvægten for N er 14,0067, for H – brint –1,00794 og O – ilt –15,9994. Den samlede vægt for AN er således 80,04, hvoraf 28,01 udgøres af N. Forholdet mellem AN og N svarer til 2,86.«
         
      
            12
         
         
            Forordningens artikel 1, nr. 1), bestemmer:
            »1) Artikel 1, stk. 1, i forordning (EF) nr. 658/2002 affattes således:
            »1.   Der indføres en endelig antidumpingtold på importen af gødninger i fast form med indhold af ammoniumnitrat på over 80 vægtprocent henhørende under KN-kode […] ex31052010, […] og med oprindelse i Rusland.««
         
      
      
         Den kombinerede nomenklatur
      
   
   
            13
         
         
            Den kombinerede nomenklatur (KN) er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), således som denne hvad angår den i hovedsagen omhandlede periode successivt er blevet ændret ved Kommissionens gennemførelsesforordning (EU) 2015/1754 af 6. oktober 2015 (EUT 2015, L 285, s. 1) og ved Kommissionens gennemførelsesforordning (EU) 2016/1821 af 6. oktober 2016 (EUT 2016, L 294, s. 1).
         
      
            14
         
         
            Afsnit VI med overskriften »Produkter fra kemiske og nærstående industrier« er indeholdt i KN’s del II vedrørende »[t]oldtariffen« og omfatter bl.a. kapitel 31 i KN, der selv har overskriften »Gødningsstoffer«, og som indeholder en tabel, der hvad særligt angår pos. 3105 og dennes underpositioner er affattet således:
            
                        »3105
                     
                     
                        Mineralske eller kemiske gødningsstoffer indeholdende to eller tre af gødningselementerne kvælstof, fosfor og kalium; andre gødningsstoffer; varer henhørende under dette kapitel, i form af tabletter eller lignende eller i pakninger af bruttovægt 10 kg og derunder
                     
                  
                        […]
                     
                     
                        […]
                     
                  
                        3105 20
                     
                     
                        ‐ Mineralske eller kemiske gødningsstoffer indeholdende de tre gødningselementer kvælstof, fosfor og kalium
                     
                  
                        3105 20 10
                     
                     
                        ‐ ‐ Med indhold af kvælstof på over 10 vægtprocent (beregnet på grundlag af tørsubstansen)
                     
                  
                        3105 20 90
                     
                     
                        ‐ ‐ I andre tilfælde
                     
                  
                        […]
                     
                     
                        […]«
                     
                  
      
      
         Den integrerede tarif for De Europæiske Fællesskaber
      
   
   
            15
         
         
            Artikel 2 i forordning nr. 2658/87, som ændret, og hvortil der er henvist i nærværende doms præmis 13, bestemmer:
            »Kommissionen opstiller en integreret tarif for [Den Europæiske Union], i det følgende benævnt »Taric«, til brug med henblik på den fælles toldtarif, udenrigshandelsstatistikker, [Unionens] handels- og landbrugspolitik og anden politik vedrørende indførsel og udførsel af varer.
            Denne tarif baseres på [KN] og omfatter:
            
                     a)
                  
                  
                     de i denne forordning indeholdte foranstaltninger
                  
               
                     b)
                  
                  
                     de yderligere [EU-]underopdelinger, i det følgende benævnt »Taric-underpositioner«, som er nødvendige for anvendelsen af de særlige [EU-]foranstaltninger, der er anført i bilag II
                  
               […]«
         
      
            16
         
         
            Taric-kode 3105201050 er sålydende: »Gødninger i fast form med indhold af ammoniumnitrat på over 80 vægtprocent og indhold af phosphor bestemt som P2O5 og indhold af kalium bestemt som K2O på 6 vægtprocent eller derover, men ikke over 9 vægtprocent«.
         
      
            17
         
         
            Taric-kode 3105201090 er defineret således: »I andre tilfælde«.
         
      
      Tvisten i hovedsagen og de præjudicielle spørgsmål
   
   
            18
         
         
            I perioden fra den 1. januar 2016 til den 31. december 2017 indførte Linas Agro, som er et selskab med hjemsted i Litauen, til det litauiske område det ammoniumnitratholdige gødningsstof NPK 30-4-4, der har et indhold af nitrogen på 30 vægtprocent, af phosphor på 4 vægtprocent og af kalium på 4 vægtprocent, og som fremstilles af den russiske virksomhed PAO »Dorogobuzh«. I sine indførselsangivelser angav Linas Agro den indførte vare som henhørende under Taric-kode 3105209000 (»Mineralske eller kemiske gødningsstoffer indeholdende de tre gødningselementer kvælstof, phosphor og kalium, I andre tilfælde«) eller Taric-kode 3105201090 (»Mineralske eller kemiske gødningsstoffer [m]ed indhold af kvælstof på over 10 vægtprocent (beregnet på grundlag af tørsubstansen), I andre tilfælde«).
         
      
            19
         
         
            I forbindelse med en kontrol konstaterede Kauno teritorinė muitinė (toldkontoret i Kaunas, Litauen) (herefter »toldkontoret«) på grundlag af kvalitetscertifikater fra producenten, at det i hovedsagen omhandlede gødningsstof havde et indhold af nitrogen på 30 vægtprocent, dvs. på over 28 vægtprocent, og at phosphor- og kaliumindholdet var på 4 vægtprocent for hvert af disse elementer. Toldkontoret foranstaltede desuden laboratorieundersøgelser, som bekræftede, at gødningsstoffets nitrogenindhold oversteg 28 vægtprocent.
         
      
            20
         
         
            På grundlag af den i 21.-23. betragtning til forordning nr. 945/2005 anførte formodning udledte toldkontoret heraf, at det i hovedsagen omhandlede gødningsstof nødvendigvis havde et indhold af ammoniumnitrat på over 80 vægtprocent, og at det, henset til tilstedeværelsen af andre hovednæringsstoffer (phosphor og kalium), henhørte under Taric-kode 3105201050, og idet Taric-tillægskoden blev angivet til A 999.
         
      
            21
         
         
            Toldkontoret pålagde derfor det nævnte gødningsstof den tilsvarende importtold på 6,5% og en endelig antidumpingtold på 42,83 EUR pr. ton og konkluderede, at Linas Agro skulle betale 496302 EUR i endelig antidumpingtold med tillæg af merværdiafgift (moms), morarenter og en bøde.
         
      
            22
         
         
            Ved afgørelse af 16. november 2018 blev der meddelt afslag på den klage, som Linas Agro havde indgivet til den centrale afgifts- og skattemyndighed.
         
      
            23
         
         
            I denne afgørelse tilsluttede den centrale afgifts- og skattemyndighed sig toldkontorets synspunkt. Den anførte, at det i medfør af den formodning, der fremgår af 21.-23. betragtning til forordning nr. 945/2005, ikke var nødvendigt at bestemme det nøjagtige ammoniumnitratindhold ved hjælp af laboratorieanalyser, eftersom der forelå en formodning herfor. De dokumenter fra producenten af det i hovedsagen omhandlede gødningsstof, der specificerede de hovednæringsstoffer, som indgik i dets sammensætning, og deres indhold, var tilstrækkelige til tariferingen af dette gødningsstof og anvendelsen af den tilsvarende antidumpingtold.
         
      
            24
         
         
            Den 12. december 2018 har Linas Agro påklaget denne afgørelse til Mokestinių ginčų komisija prie Lietuvos Respublikos Vyriausybės (skatte- og afgiftsankenævnet under Republikken Litauens regering). Selv om Linas Agro til støtte for klagen ikke har bestridt den omstændighed, at indholdet af hovednæringsstoffet, dvs. nitrogen, udgør 30 vægtprocent af det i hovedsagen omhandlede gødningsstof, har selskabet gjort gældende, at den omstændighed alene, at nitrogenindholdet overstiger 28 vægtprocent, ikke nødvendigvis indebærer, at dets ammoniumnitratindhold overstiger 80 vægtprocent, og at det derfor er med rette, at dette gødningsstof blev henført under Taric-kode 3105201050. Andelen af ammoniumnitrat i gødningsstoffet kunne nemlig ikke bestemmes alene på grundlag af forholdet mellem ammoniumnitratindholdet og nitrogenindholdet som angivet i betragtningerne til forordning nr. 945/2005. Linas Agro har anført, at disse betragtninger ikke er retligt bindende, således at den centrale afgifts- og skattemyndighed har truffet afgørelse uden retsgrundlag, idet den ikke støttede sig på faktuelle oplysninger fra laboratorieanalyser, men på de formodninger, der er anført i de nævnte betragtninger vedrørende ammoniumnitratindholdet i sammensatte gødningsstoffer såsom det i hovedsagen omhandlede.
         
      
            25
         
         
            Linas Agro har ligeledes bestridt den fortolkning af betragtningerne til forordning nr. 945/2005, som den centrale afgifts- og skattemyndighed har anlagt, idet selskabet har anført, at det i 17. betragtning omhandlede begreb »den pågældende vare« ikke betegner en sammensat gødning som den i hovedsagen omhandlede, men ammoniumnitrat. Det følger heraf, at mængden af nitrogen ikke skal måles i forhold til den samlede vægt af den sammensatte gødning, men kun i forhold til den samlede vægt af ammoniumnitrat, som denne indeholder.
         
      
            26
         
         
            Det er på denne baggrund, at Mokestinių ginčų komisija prie Lietuvos Respublikos Vyriausybės (skatte- og afgiftsankenævnet under Republikken Litauens regering) har besluttet at udsætte sagen og forelægge Domstolen følgende præjudicielle spørgsmål:
            
                     »1)
                  
                  
                     Skal de erklæringer, der fremgår af betragtningerne til forordning nr. 945/2005, navnlig 20.-23. betragtning, nemlig at »[da] nitrogenindholdet i den pågældende vare er på over 28 vægtprocent, indeholder den altid […] over 80 vægtprocent ammoniumnitrat«, anses for at være en vedtaget formodning, der kan føre til den konklusion, at hvis den pågældende vare (ammoniumnitratgødning) har et nitrogenindhold (N) på 28 vægtprocent eller derover, er dens ammoniumnitratindhold (AN) altid på over 80 vægtprocent?
                  
               
                     2)
                  
                  
                     Gælder denne formodning for de pågældende nye produkttyper, der fremgår af forordning nr. 945/2005, dvs. for NPK-gødninger med et nitrogenindhold (N) svarende til 28 vægtprocent eller derover, et forhold mellem ammonium- og nitratnitrogen på ca. 1:1 og et phosphor- (P) og/eller kaliumindhold (K), der ikke overstiger 12 vægtprocent, f.eks. den i den foreliggende tvist omhandlede NPK 30-4-4 gødning?
                  
               
                     3)
                  
                  
                     Hvis de foregående spørgsmål besvares bekræftende, er den førnævnte formodning i forordning nr. 945/2005 da retligt bindende, dvs. kan den lægges til grund for tarifering af de [i det andet spørgsmål] anførte NPK-gødninger i henhold til Taric-koderne og dermed for anvendelse af den gældende foranstaltning (antidumpingtold), selv om artikel 1, stk. 1 og 3, i forordning nr. 945/2005 (og tilsvarende artikel 1, stk. 1[, og artikel 1,] stk. 2, litra c), i [gennemførelses]forordning nr. 999/2014, der var gældende på det tidspunkt, hvor de pågældende importprocedurer blev udført) ikke knyttede pålæggelsen af endelig antidumpingtold til indholdet af det kemiske element nitrogen (N) i en vare, men til den kemiske forbindelse ammoniumnitrat (AN) og indholdet af phosphor og kalium i en vare?
                  
               
                     4)
                  
                  
                     Kan den i [det første spørgsmål] anførte formodning lægges til grund i forbindelse med beregning (bestemmelse) af indholdet af ammoniumnitrat i sådanne gødninger – henset til målsætningerne i 35. og 36. betragtning til forordning nr. 945/2005 om anvendelse af den gældende foranstaltning på de nye produkttyper på grundlag af proportionalitetsprincippet og om forenkling af toldbehandlingen og anvendelsen af de rette toldsatser i forhold til mængden af den pågældende vare, som er indarbejdet i sammensætningen – når der skal ske tarifering i henhold til Taric-koder af de NPK-gødninger, der er nævnt [i det andet spørgsmål], og når den gældende foranstaltning (antidumpingtolden) dermed skal anvendes? Med andre ord, når indholdet af nitrogen (N) i de i [det andet spørgsmål] nævnte NPK-gødninger er bestemt (på grundlag af dokumenterne fra importøren på tidspunktet for toldbehandlingen eller i forbindelse med laboratorieundersøgelser), beregnes (bestemmes) ammoniumnitratindholdet da under hensyntagen til forholdet mellem ammoniumnitratindholdet (AN) og nitrogenindholdet (N) som defineret i 20. betragtning til forordning nr. 945/2005, der afhænger af elementernes atomvægt og er 2,86, uden at der udføres yderligere laboratorieundersøgelser med henblik på at bestemme det præcise ammoniumnitratindhold?«
                  
               
      
      Om de præjudicielle spørgsmål
   
   
            27
         
         
            Indledningsvis bemærkes for det første, at der ved forordning nr. 945/2005, som den forelæggende ret har anmodet Domstolen om at fortolke, blev foretaget en ændring af forordning nr. 658/2002 (herefter »den oprindelige forordning«) og redegjort nærmere for definitionen af den vare, der var omfattet af de ved den oprindelige forordning indførte foranstaltninger. Disse foranstaltninger er efterfølgende successivt blevet opretholdt ved forordning nr. 661/2008 og gennemførelsesforordning nr. 999/2014, som uden ændringer har gentaget definitionen af den pågældende vare som præciseret i forordning nr. 945/2005. Det følger heraf, at selv om gennemførelsesforordning nr. 999/2014 er den antidumpingforordning, der finder anvendelse ratione temporis på tvisten i hovedsagen, er forordning nr. 945/2005 fortsat relevant med henblik på fortolkningen heraf.
         
      
            28
         
         
            Ved dom af 10. september 2008, JSC Kirovo-Chepetsky Khimichesky Kombinat mod Rådet (T-348/05, ikke trykt i Sml., EU:T:2008:327), som fortolket ved Rettens dom af 9. juli 2009, JSC Kirovo-Chepetsky Khimichesky Kombinat mod Rådet (T-348/05 INTP, ikke trykt i Sml., EU:T:2009:261), annullerede Retten for det andet forordning nr. 945/2005, for så vidt som den vedrører JSC Kirovo-Chepetsky Khimichesky Kombinat, for en tilsidesættelse af artikel 11, stk. 3, i forordning nr. 384/96. Denne forordning blev endelig over for de øvrige producenter og eksportører af den pågældende vare, såsom Dorogobuzh, idet disse ikke havde anmodet om annullation heraf inden den i artikel 230, stk. 5, EF fastsatte frist.
         
      
            29
         
         
            Det er i lyset af disse betragtninger, at de præjudicielle spørgsmål skal behandles.
         
      
            30
         
         
            Med disse spørgsmål, som skal behandles samlet, ønsker den forelæggende ret nærmere bestemt oplyst, om artikel 1 i gennemførelsesforordning nr. 999/2014, sammenholdt med 20.-23. betragtning til forordning nr. 945/2005, skal fortolkes således, at et ammoniumnitratholdigt gødningsstof, hvis indhold af nitrogen overstiger 28 vægtprocent, hvor forholdet mellem nitratnitrogen og ammoniumnitrogen er ca. 1:1, og hvis samlede indhold af phosphor og kalium ikke overstiger 12 vægtprocent, formodes at have et ammoniumnitratindhold på over 80 vægtprocent med henblik på pålæggelse af den ved artiklen indførte endelige antidumpingtold, uden at det er nødvendigt at foretage en laboratorieanalyse for at bestemme dets nøjagtige ammoniumnitratindhold.
         
      
            31
         
         
            Ved artikel 1 i gennemførelsesforordning nr. 999/2014 er der indført en endelig antidumpingtold på indførsel af gødninger i fast form med oprindelse i Rusland, der har et indhold af ammoniumnitrat på over 80 vægtprocent, og som henhører under de forskellige KN-koder, der er omhandlet i artiklen.
         
      
            32
         
         
            Linas Agro har i det væsentlige gjort gældende, at denne forordning ikke finder anvendelse på det i hovedsagen omhandlede gødningsstof, for så vidt som dets indhold af ammoniumnitrat ikke overstiger 80 vægtprocent på trods af et nitrogenindhold i dette gødningsstof, der overstiger 28 vægtprocent.
         
      
            33
         
         
            I denne henseende skal det for det første efterprøves, om ammoniumnitratindholdet i et gødningsstof som det i hovedsagen omhandlede kan formodes at overstige 80 vægtprocent, når nitrogenindholdet overstiger 28 vægtprocent.
         
      
            34
         
         
            Således som det fremgår af første betragtning til gennemførelsesforordning nr. 999/2014, følger definitionen af de varer, som denne gennemførelsesforordning finder anvendelse på, bl.a. af de præciseringer, der er foretaget i denne henseende ved forordning nr. 945/2005. Således som det fremgår af 16. betragtning til sidstnævnte forordning, var den vare, der var omfattet af den oprindelige forordning, nemlig ammoniumnitrat, som er et nitrogenholdigt gødningsstof i fast form, der er almindeligt anvendt i landbruget, og som fremstilles af ammoniak og nitronsyre og har et nitrogenindhold på over 28 vægtprocent. Det fremgår ligeledes af fjerde og sjette betragtning til den nævnte forordning, at Kommissionen modtog en anmodning i medfør af artikel 11, stk. 3, i forordning nr. 384/96 om en undersøgelse af rækkevidden af de eksisterende foranstaltninger med henblik på optagelse af nye produkttyper. Disse nye produkttyper var defineret som ammoniumnitratgødning med nitrogenindhold på over 28 vægtprocent, men ikke over 33 vægtprocent, som er tilsat eller iblandet eller bearbejdet med 5 vægtprocent eller derunder P2O5-ækvivalent og/eller 5 vægtprocent eller derunder K2O-ækvivalent.
         
      
            35
         
         
            Det er således, at der ved 20.-23. betragtning til forordning nr. 945/2005 er foretaget visse præciseringer af de kemiske og fysiske kendetegn ved og det endelige anvendelsesformål for såvel den pågældende vare i den oprindelige forordnings forstand som de nye produkttyper, der er genstand for antidumpingforanstaltningerne.
         
      
            36
         
         
            Det fremgår af disse betragtninger, at den pågældende vare i den oprindelige forordnings forstand fremstilles af ammoniak og salpetersyre, som giver ammoniumnitrat. To grundlæggende træk kendetegner dens kemiske sammensætning: nitrogenindholdets udtryk og niveauet generelt af nitrogen- og ammoniumnitratindholdet. For det første er nitrogen bestemt som nitratnitrogen (nitrationer NO3-) og som ammoniumnitrogen (ammoniumioner NH4+) i forholdet ca. 1:1. For det andet er nitrogenindholdet altid på over 28 vægtprocent. Forholdet mellem ammoniumnitrat og nitrogen er 2,86 og forklares med atomvægtene. Atomvægten for nitrogen er 14,0067, for brint 1,00794 og for ilt 15,9994. Den samlede vægt for ammoniumnitrat er således 80,04, hvoraf 28,01 udgøres af nitrogen. Da nitrogenindholdet i den pågældende vare altid overstiger 28 vægtprocent, er ammoniumnitratindholdet således altid over 80 vægtprocent. Den pågældende vare i den oprindelige forordnings forstand indeholder ligeledes marginale stoffer og/eller næringsstoffer, hvis samlede indhold aldrig kan overstige 20 vægtprocent, idet den pågældende vare har et ammoniumnitratindhold på mindst 80 vægtprocent.
         
      
            37
         
         
            Den oprindelige forordning var med andre ord baseret på den forudsætning, at hvis nitrogenindholdet i den pågældende vare i forordningens forstand overstiger 28 vægtprocent, kan det formodes, at ammoniumnitratindholdet er over 80 vægtprocent, idet nitrogen i en vare af denne art stammer fra ammoniumnitrat.
         
      
            38
         
         
            Således som det fremgår af sjette betragtning til forordning nr. 945/2005, blev der i anmodningen om fornyet undersøgelse henvist til nye produkttyper, der defineres som ammoniumnitratgødning med nitrogenindhold på over 28 vægtprocent, men ikke over 33 vægtprocent, som er tilsat eller iblandet eller bearbejdet med 5 vægtprocent eller derunder P2O5-ækvivalent (næringsstoffet phosphor, »P«) og/eller 5 vægtprocent eller derunder K2O-ækvivalent (næringsstoffet kalium, »K«).
         
      
            39
         
         
            Den formodning, som er anført i nærværende doms præmis 37, gælder imidlertid ligeledes for disse nye produkttyper. Det blev nemlig konstateret, at nitrogenindholdet i de nævnte nye produkttyper var på over 28 vægtprocent, og at deres ammoniumnitratindhold dermed oversteg 80 vægtprocent. I disse produkter var nitrogen også bestemt som nitratnitrogen og ammoniumnitrogen i forholdet ca. 1:1.
         
      
            40
         
         
            Til trods for tilsætningen af andre hovednæringsstoffer og uanset forarbejdningsformen (kemisk proces eller blanding) blev det konstateret, at den proces, som de nye produkttyper undergår, ikke påvirkede nogen af de grundlæggende kemiske træk ved det deri indeholdte ammoniumnitrat, som er bestemt ved nitrogenindholdet og det samlede nitrogen- og ammoniumnitratindhold på over henholdsvis 28 og 80 vægtprocent.
         
      
            41
         
         
            Det blev derfor i 35. betragtning til forordning nr. 945/2005 konkluderet, at alle nye produkttyper bør sidestilles med den pågældende vare i den oprindelige forordnings forstand, men kun i relation til deres ammoniumnitratindhold, så længe dette overstiger 80 vægtprocent, og i 37. betragtning til denne forordning, at beskrivelsen af varen i den dispositive del af den oprindelige forordning burde tydeliggøres for at tage hensyn til, at flere gødninger har et indhold af ammoniumnitrat på over 80 vægtprocent og et nitrogenindhold udtrykt som nitritnitrogen og ammoniumnitrogen på over 28 vægtprocent, og for at hindre sammenblanding af den pågældende vare med dens vigtigste komponent, ammoniumnitrat. I medfør af artikel 1 i forordning nr. 945/2005 blev udtrykket »ammoniumnitrat«, der var indeholdt i den oprindelige forordnings artikel 1, stk. 1, således erstattet med udtrykket »gødninger i fast form med indhold af ammoniumnitrat på over 80 vægtprocent«, og denne definition af den pågældende vare blev ordret gengivet i de efterfølgende forordninger om indførelse af en antidumpingtold, navnlig gennemførelsesforordning nr. 999/2014.
         
      
            42
         
         
            Det følger heraf, at i modsætning til det, som Linas Agro har gjort gældende, finder den formodning, der er opstillet i 20.-23. betragtning til forordning nr. 945/2005, ikke kun anvendelse på den pågældende vare i den oprindelige forordnings forstand, men også på nye produkttyper, således at artikel 1 i gennemførelsesforordning nr. 999/2014, sammenholdt med nævnte 20.-23. betragtning, ikke kan fortolkes således, at den er til hinder for, at ammoniumnitratindholdet i en ammoniumnitratgødning formodes at overstige 80 vægtprocent med henblik på dens tarifering og pålæggelsen af antidumpingtold i medfør af denne gennemførelsesforordning, når gødningens nitrogenindhold er på over 28 vægtprocent.
         
      
            43
         
         
            For det andet skal det imidlertid præciseres, at en sådan formodning har en afkræftelig karakter.
         
      
            44
         
         
            I denne henseende skal det bemærkes, at antidumpingtold i henhold til grundforordningernes artikel 14, stk. 1, indføres ved forordning og opkræves af medlemsstaterne i den form og i overensstemmelse med den sats og de øvrige kriterier, der er fastsat i den forordning, hvorved tolden indføres. Det er alene, hvis en vare er tariferet i den KN-underposition, der er omfattet af en antidumpingforordning, og samtidig har alle de kendetegn, der karakteriserer den pågældende vare, at varen kan pålægges told (jf. i denne retning dom af 18.4.2013, Steinel Vertrieb, C-595/11, EU:C:2013:251, præmis 30 og 31).
         
      
            45
         
         
            Det fremgår af den klare ordlyd af artikel 1 i gennemførelsesforordning nr. 999/2014 og af de heri indeholdte Taric-koder, at det afgørende kriterium for dels tariferingen, dels pålæggelsen af antidumpingtold er det faktiske indhold af ammoniumnitrat i den indførte gødning, og ikke det formodede indhold af ammoniumnitrat på grundlag af nitrogenindholdet. Den formodning, der er nævnt i 20.-23. betragtning til forordning nr. 945/2005, kan derfor ikke opretholdes, hvis der føres bevis for, at den pågældende gødning til trods for et nitrogenindhold på over 28 vægtprocent reelt har et ammoniumnitratindhold, der ikke overstiger 80 vægtprocent.
         
      
            46
         
         
            Enhver anden fortolkning af gennemførelsesforordning nr. 999/2014, sammenholdt med forordning nr. 945/2005, ville medføre, at antidumpingforanstaltningernes anvendelse ville blive udvidet til at omfatte gødning, som ikke er omfattet af definitionen af de varer, der er omfattet af den nævnte gennemførelsesforordning. I denne henseende skal det bemærkes, at den omstændighed, at anvendelsen af antidumpingtold udvides til andre varer end den, der er omfattet af en antidumpingforordning, er uforenelig med grundforordningernes formål og opbygning (jf. analogt dom af 18.4.2013, Steinel Vertrieb, C-595/11, EU:C:2013:251, præmis 43).
         
      
            47
         
         
            For det tredje skal det med henblik på besvarelsen af den forelæggende rets spørgsmål vedrørende de bevisregler, der skal anvendes for at afkræfte denne formodning, såsom en laboratorieanalyse, bemærkes, at det fremgår af fast retspraksis, at det, når der ikke findes EU-retlige bestemmelser på området, tilkommer hver enkelt medlemsstat i sin interne retsorden at fastsætte de processuelle regler for sagsanlæg til sikring af beskyttelsen af de rettigheder, som EU-retten medfører for borgerne, forudsat at ækvivalensprincippet og effektivitetsprincippet overholdes (jf. i denne retning dom af 13.3.2007, Unibet, C-432/05, EU:C:2007:163, præmis 39 og 82).
         
      
            48
         
         
            Det tilkommer derfor den forelæggende ret i henhold til de nationale processuelle regler at vurdere, om de af Linas Agro fremlagte beviser kan afkræfte den formodning, der fremgår af 20.-23. betragtning til forordning nr. 945/2005, og i givet fald om der skal foretages en laboratorieanalyse med henblik på at fastslå det faktiske indhold af ammoniumnitrat i det i hovedsagen omhandlede gødningsstof.
         
      
            49
         
         
            Det følger af det ovenstående, at artikel 1 i gennemførelsesforordning nr. 999/2014, sammenholdt med 20.-23. betragtning til forordning nr. 945/2005, skal fortolkes således, at et ammoniumnitratholdigt gødningsstof, hvis indhold af nitrogen overstiger 28 vægtprocent, hvor forholdet mellem nitratnitrogen og ammoniumnitrogen er ca. 1:1, og hvis samlede indhold af phosphor og kalium ikke overstiger 12 vægtprocent, kan, indtil det modsatte er bevist, formodes at have et ammoniumnitratindhold på over 80 vægtprocent med henblik på pålæggelse af den ved artiklen indførte endelige antidumpingtold, uden at det er nødvendigt at foretage en laboratorieanalyse for at bestemme det nøjagtige ammoniumnitratindhold.
         
      
      Sagsomkostninger
   
   
            50
         
         
            Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra de nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
         
       
         
            På grundlag af disse præmisser kender Domstolen (Niende Afdeling) for ret:
         
       
            
               
                  Artikel 1 i Kommissionens gennemførelsesforordning (EU) nr. 999/2014 af 23. september 2014 om indførelse af en endelig antidumpingtold på importen af ammoniumnitrat med oprindelse i Rusland efter en udløbsundersøgelse i henhold til artikel 11, stk. 2, i Rådets forordning (EF) nr. 1225/2009, sammenholdt med 20.-23. betragtning til Rådets forordning (EF) nr. 945/2005 af 21. juni 2005 om ændring af forordning (EF) nr. 658/2002 om indførelse af en endelig antidumpingtold på importen af ammoniumnitrat med oprindelse i Rusland og forordning (EF) nr. 132/2001 om indførelse af en endelig antidumpingtold på importen af ammoniumnitrat med oprindelse i bl.a. Ukraine efter en delvis fornyet undersøgelse i medfør af artikel 11, stk. 3, i forordning (EF) nr. 384/96, skal fortolkes således, at et ammoniumnitratholdigt gødningsstof, hvis indhold af nitrogen (N) overstiger 28 vægtprocent, hvor forholdet mellem nitratnitrogen og ammoniumnitrogen er ca. 1:1, og hvis samlede indhold af phosphor og kalium ikke overstiger 12 vægtprocent, kan, indtil det modsatte er bevist, formodes at have et indhold af ammoniumnitrat (AN) på over 80 vægtprocent med henblik på pålæggelse af den ved artiklen indførte endelige antidumpingtold, uden at det er nødvendigt at foretage en laboratorieanalyse for at bestemme det nøjagtige ammoniumnitratindhold.
               
            
          
            
               
                  Underskrifter
               
            
         (
         *1
      ) – Processprog: litauisk.